แรงขาย “หุ้นไฟฟ้า-DELTA” กด SET ปิดร่วง 14 จุด แนะติดตามตัวเลขจ้างงานสหรัฐฯ-โควิดในปท.
แรงขาย “หุ้นไฟฟ้า-DELTA” กด SET ปิดร่วง 14 จุด แนะติดตามตัวเลขจ้างงานสหรัฐฯ-โควิดในปท.
6 ม.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,492.36 จุด ลดลง 14.29 จุด (-0.95%) มูลค่าการซื้อขาย 142,327.03 ล้านบาท
10 หุ้นกดดัชนีวันนี้

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้ผันผวนจากแรงขายทำกำไรของหุ้นในกลุ่มโรงไฟฟ้าหลังขึ้นไปมากแล้ว และยังเจอแรงขายหุ้น DELTA ด้วยหลังจากที่ใช้เกณฑ์ Cash Balance ทั้งที่ตลาดโดยรวมตอบรับเรื่องการแพร่ระบาดไวรัสโควิด-19 ในประเทศในระดับที่น้อย แต่การปรับตัวลงของหุ้น DELTA ก็มีผลต่อดัชนีฯราว 9 จุดแล้ว และกลุ่มโรงไฟฟ้าที่ปรับตัวลงแรงพร้อมกันในหลายหุ้นก็มีผลต่อดัชนีฯราว 4-5 จุด
ทั้งนี้จากแรงขายทำกำไรที่เกิดขึ้นก็มีการสลับเวียนเข้ามาเล่นหุ้นในกลุ่มน้ำมัน และกลุ่มแบงก์ ซึ่งหุ้นในกลุ่มน้ำมันก็ได้อานิสงส์จากผลประชุมกลุ่มประเทศผู้ส่งออกน้ำมันและชาติพันธมิตร (โอเปกพลัส) ที่ทางซาอุดีอาระเบียได้ลดกำลังการผลิต
ด้านตลาดหุ้นในภูมิภาคเอเชียส่วนใหญ่จะติดลบ เช่นเดียวกับดาวโจนส์ฟิวเจอร์สที่เคลื่อนไหวในแดนลบ ขณะที่ตลาดในยุโรปที่เทรดบ่ายนี้ก็แกว่งทั้งในแดนบวก-ลบ ท่ามกลางการรอผลการเลือกตั้งวุฒิสภารอบสองในรัฐจอร์เจีย ของสหรัฐ นอกจากนี้ก็ยังต้องติดตามตัวเลขการจ้างงานภาคเอกชนของสหรัฐฯในวันนี้ด้วย ส่วนบ้านเราให้ติดตามจำนวนผู้ติดเชื้อโควิด-19 ในประเทศ เพราะยังเป็นปัจจัยที่รบกวนตลาดอยู่
แนวโน้มการลงทุนในวันพรุ่งนี้ (7 ม.ค.) นายมงคล กล่าวว่า ทิศทางตลาดขึ้นอยู่กับผลการเลือกตั้งวุฒิสภารอบสองในรัฐจอร์เจียเป็นหลัก แต่ตลาดฯมีโอกาสรีบาวด์ได้ ขึ้นอยู่กับแรงขายของ DELTA จะน้อยลงหรือไม่ ซึ่งก็คาดว่าน่าจะน้อยลง
พร้อมให้กรอบการแกว่งไว้ที่ 1,480-1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
EA มูลค่าการซื้อขาย 10,192.31 ล้านบาท ปิดที่ 62.00 บาท ลดลง 2.00 บาท
KCE มูลค่าการซื้อขาย 9,769.43 ล้านบาท ปิดที่ 46.75 บาท เพิ่มขึ้น 2.25 บาท
IRPC มูลค่าการซื้อขาย 6,505.16 ล้านบาท ปิดที่ 4.04 บาท เพิ่มขึ้น 0.20 บาท
GPSC มูลค่าการซื้อขาย 5,217.30 ล้านบาท ปิดที่ 79.75 บาท ลดลง 5.00 บาท
IVL มูลค่าการซื้อขาย 5,082.43 ล้านบาท ปิดที่ 37.50 บาท ลดลง 1.75 บาท